Ban Ki-Mun do të pasojë zotin Kofi Anan
Karriera e zotit Ban dhe situata në të cilën e lë zoti Anan organizatën botërore
Sekretari i përgjithshëm i OKB-së emërohet për një mandat 5 vjeçar nga Asambleja e Përgjithshme, me rekomandimin e Këshillit të Sigurimit. Nga mesi i muajit tetor 192 vendet anëtare të OKB-së miratuan një rezolutë me anë të së cilës emërohej ministri i jashtëm i Koresë së Jugut, Ban Ki-Mun në krye të organizatës botërore. Zoti Ban do të jetë sekretari i tetë i përgjithshëm në historinë 60 vjeçare të OKB-së dhe i pari nga Azia që nga viti 1962 – 1971, kur në këtë detyrë ishte U-Thant, nga Birmania. Zoti Ban pason zotin Anan nga Gana, i cili largohet pas një dekade në këtë detyrë në fund të dhjetorit. Donald Stainberg, ekspert i Grupit Ndërkombëtar të Krizave për OKB-në thotë se 62 vjeçari Ban Ki-Mun është një diplomat karriere. Zoti Stainberg dhe ekspertë të tjerë besojnë se zoti Ban u emërua pasi ishte një kandidat joproblematik, me fjalë të tjera, asnjë nga 5 vendet anëtare të përhershme të Këshillit të Sigurimit nuk e kundërshtoi emërimin e tij. Ish-këshilltari amerikan për sigurinë kombëtare, gjenerali Brent Skaukroft, thotë se emërimi i zotit Ban është një zhvillim interesant, sidomos për Uashingtonin. Shumë analistë thonë se zoti Ban, një diplomat jo shumë i bujshëm, do të jetë shumë i ndryshëm nga sekretari i tanishëm Anan, i cili ishte një zë i fuqishëm publik, që kishte ngritur zërin për të drejtat e njeriut, zhvillimin dhe gjendjen e të varfërve. Por Nensi Soderberg ish-zyrtare amemrikane në OKB, thotë se është ende herët për të parashikuar mënyrën e drejtimit të OKB-së nga zoti Ban. Analistët thonë se ajo që është e qartë është se zoti Ban do të marrë në dorëzim një organizatë botërore në tranzicion. Do të jetë sfida e zotit Ban të vazhdojë procesin e reformave që filloi pararendësi i tij. Ish-nën-sekretari i përgjithshëm i OKB-së, Brian Urquhart, thotë se zotit Ban Ki-Mun do t’i duhet të trajtojë probleme të rëndësishme ndërkombëtare. Analistët thonë se zoti Ban do të gjendet përballë sfidës për të gjetur një ekulibër: ndërsa duhet të drejtojë dhe reformojë një institucion ndërkombëtar, ai njëkohësisht duhet të përdorë diplomacinë dhe forcën bindëse për të zgjidhur disa nga problemet më të mprehta të botës. //ze//